Document ID: 32011R0144

A BIZOTTSÁG 144/2011/EU RENDELETE
(2011. február 17.)
az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelmények megállapításáról szóló 206/2010/EU rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére és 9. cikke (2) bekezdésének b) pontjára,
tekintettel az egyes élő patás állatok Közösségbe történő behozatalára, valamint a Közösségen történő átszállítására vonatkozó állat-egészségügyi szabályok megállapításáról, a 90/426/EGK és 92/65/EGK irányelv módosításáról, valamint a 72/462/EGK irányelv hatályon kívül helyezéséről szóló, 2004. április 26-i 2004/68/EK tanácsi irányelvre (2) és különösen annak 6. cikke (1) bekezdésének első albekezdésére és 7. cikke e) pontjára,
mivel:
(1)
A szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvet (3) kell alkalmazni a szarvasmarhafélék Unión belüli kereskedelmére. Az említett irányelv előírja, hogy a tenyésztésre és termelésre szánt állatoknak hivatalosan enzootiás szarvasmarha-leukózistól mentesnek minősített állományból kell származniuk, a 12 hónaposnál idősebb állatok esetében pedig negatív eredménnyel zárult az egyedi próba, melyet a származási állományuk elhagyása előtti 30 napban végeztek el az irányelv D. mellékletének megfelelően.
(2)
A 64/432/EGK irányelv a brucellózis esetében alkalmazandó diagnosztikai vizsgálatokat is meghatározza, és megállapítja a tenyésztésre és termelésre szánt szarvasmarhafélék Unión belüli kereskedelmére vonatkozó bizonyítványozási követelményeket. Ezenkívül a 2008/984/EK bizottsági határozattal (4) módosított irányelv már tartalmazza a fluoreszcencia-polarizációs próbát mint szabványos diagnosztikai tesztet.
(3)
A 2004/68/EK irányelv megállapítja az élő patás állatok Unióba történő behozatalára, valamint az Unión történő átszállítására vonatkozó állat-egészségügyi követelményeket. E követelmények magukban foglalnak az élő patás állatokra vonatkozó olyan különleges állat-egészségügyi követelményeket, melyeknek az uniós jogszabályokban meghatározott olyan betegségekre vonatkozó szabályokon kell alapulniuk, melyekre az említett állatok fogékonyak.
(4)
A 2004/68/EK irányelv előírja továbbá, hogy különleges feltételek állapíthatók meg, ha az érintett harmadik ország által biztosított hivatalos állat-egészségügyi garanciák egyenértékűségét az Unió hivatalosan elismerte.
(5)
Az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelmények megállapításáról szóló, 2010. március 12-i 206/2010/EU bizottsági rendelet (5) meghatározza az élő állatok vagy a friss hús egyes szállítmányainak az Unióba történő behozatalára vonatkozó állat-egészségügyi bizonyítványozási követelményeket. A rendelet I. és II. melléklete meghatározza azon harmadik országoknak, azok területeinek és részeinek jegyzékeit, ahonnan az ilyen állat- és hússzállítmányok behozhatók az Unió területére.
(6)
Ezenkívül a 206/2010/EU rendelet I. melléklete különleges feltételeket állapít meg a tenyésztésre és termelésre szánt, háziasított szarvasmarhafélék Unióba történő behozatalára, és meghatározza az említett állatokra - beleértve a Bubalus és Bison fajtát és azok keresztezett fajtáit (BOV-X) - vonatkozó állat-egészségügyi bizonyítványmintát.
(7)
A 206/2010/EU rendelet I. mellékletében a „IVb.” különleges feltétel olyan engedélyezett gazdaságokkal rendelkező területre vonatkozik, melyeket hivatalosan a szarvasmarhák enzootiás leukózisától (EBL) mentes státusúként ismertek el a BOV-X bizonyítványmintának megfelelően igazolt élő állatok Unióba történő kivitele céljából. Ezt a különleges feltételt módosítani kell a 64/432/EGK irányelvben a szarvasmarhák enzootikus leukózisától hivatalosan mentes állományokra vonatkozó rendelkezések figyelembevétele érdekében.
(8)
Emiatt a 206/2010/EU rendelet I. mellékletének 1. részében a „IVb.” különleges feltételt és az ugyanezen melléklet 2. részében szereplő BOV-X állat-egészségügyi bizonyítványmintát ennek megfelelően kell módosítani.
(9)
Ezenkívül módosítani kell a 206/2010/EU rendelet I. mellékletének 6. részét a 64/432/EGK irányelvben meghatározott fluoreszcencia-polarizációs próba mint diagnosztikai teszt figyelembevétele érdekében.
(10)
A 206/2010/EU rendelet előírja továbbá, hogy az Unióba behozott friss húsnak eleget kell tennie a rá vonatkozó, a II. melléklet 2. részében szereplő mintáknak megfelelő állat-egészségügyi bizonyítványban meghatározott követelményeknek, figyelembe véve az ilyen húsra vonatkozóan előírt különleges feltételeket vagy kiegészítő garanciákat.
(11)
Botswana engedélyt kért a kicsontozott, érlelt olyan szarvasmarhahús Unióba irányuló kivitelére, melynek esetében az állat a 206/2010/EU rendelet II. mellékletének 1. részében szereplő táblázat 2. oszlopában a BW-4 jelzésű terület 4a. állat-egészségügyi ellenőrzési körzetéből származik.
(12)
A harmadik országokból származó hús Unióba történő behozatalára vonatkozó követelmények az exportáló harmadik ország, annak területe vagy része állat-egészségügyi státusától függnek. Az Állat-egészségügyi Világszervezet (OIE), mely meghatározza a tagságát alkotó országok száj- és körömfájás (FMD) státusát, 2010 májusában a szóban forgó területet vakcinázás nélküli FMD-mentes övezetnek ismerte el. Botswana 10 km-es intenzív megfigyelési körzetet hozott létre, hogy elkülönítse a betegségtől mentes övezetet az ország más területeitől.
(13)
Botswana számára ezért engedélyezni kell, hogy a betegségtől mentes övezetből kicsontozott, érlelt szarvasmarhahúst exportáljon az Unióba. A 206/2010/EU rendelet II. mellékletének 1. részében szereplő táblázat 4. oszlopában ezért a BOV állat-egészségügyi bizonyítványmintára kell hivatkozni. Emiatt az említett rendelet II. mellékletének 1. részét ennek megfelelően módosítani szükséges.
(14)
Így a 206/2010/EU rendelet I. és II. mellékletét ennek megfelelően módosítani kell.
(15)
Átmeneti időszakot kell biztosítani, hogy a tagállamok és az ágazat számára elegendő idő álljon rendelkezésre az e rendelettel módosított 206/2010/EU rendelet követelményeinek való megfeleléshez szükséges intézkedések meghozatalára, anélkül, hogy ez megzavarná a kereskedelmet.
(16)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 206/2010/EU rendelet I. és II. melléklete e rendelet mellékletének megfelelően módosul.
2. cikk
A 2011. május 31-ig tartó átmeneti időszakban továbbra is behozhatók az Unióba a tenyésztésre és/vagy termelésre szánt, háziasított szarvasmarhafélék szállítmányai, melyeket az e rendelet 1. cikkével bevezetett módosítások előtti 206/2010/EU rendelet I. mellékletének 2. részében található BOV-X mintának megfelelő állat-egészségügyi bizonyítvány kísér.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. február 17-én.

Labels: 17
5
0
3
6